Úradný vestník 187 , 08/08/1967 S. 0001 - 0005

Fínske špeciálne vydanie: Kapitola 1 Zväzok 1 S. 0035

Dánske špeciálne vydanie: Série I Kapitola 1967 S. 0199

Švédske špeciálne vydanie: Kapitola 1 Zväzok 1 S. 0035

Anglické špeciálne vydanie: Série I Kapitola 1967 S. 0222

Grécke špeciálne vydanie: Kapitola 01 Zväzok 1 S. 0102

Španielske špeciálne vydanie: Kapitola 01 Zväzok 1 S. 0123

Portugalské špeciálne vydanie Kapitola 01 Zväzok 1 S. 0123



Nariadenie Rady č. 422/67/EHS, 5/67/Euratom z 25. júla 1967, ktorým sa určujú platové pomery predsedu a členov Komisie a predsedu, sudcov, generálnych advokátov a tajomníka Súdneho dvora RADA EURÓPSKYCH SPOLOČENSTIEV, so zreteľom na Zmluvu o vytvorení spoločnej Rady a spoločnej Komisie Európskych spoločenstiev [1], najmä na jej článok 6 a na články 20 a 21 Protokolu o výsadách a imunitách Európskych spoločenstiev [2], keďže je na Rade, aby stanovila platy, príspevky a dôchodky predsedu a členov Komisie a predsedu, sudcov, generálnych advokátov a tajomníka Súdneho dvora spolu s akoukoľvek platbou, ktorá sa má vykonať namiesto odmeny, PRIJALA TOTO NARIADENIE: Článok 1 Od dátumu začatia svojej činnosti do posledného dňa mesiaca, v ktorom im uplynie funkčné obdobie, členovia Komisie a členovia Súdneho dvora majú nárok na základný plat, rodinné prídavky a ďalšie príspevky. Článok 2 1. Základný mesačný plat členov Komisie je: Predseda | 111300 BEF | Podpredseda | 100550 BEF | Ostatní členovia | 89950 BEF | 2. Základný mesačný plat členov Súdneho dvora je: Predseda | 111300 BEF | Sudca alebo generálny advokát | 89950 BEF | Tajomník | 80950 BEF | Článok 3 1. a) príspevok na hlavu domácnosti vo výške 5 % základného platu; b) príspevok na nezaopatrené dieťa vo výške 1100 BEF na dieťa mesačne; c) príspevok na vzdelávanie. 2. "Hlava domácnosti" znamená ženatého/vydatú člena/-ku Komisie alebo Súdneho dvora alebo člena/-ku, ktorý/-á má závislé deti. Ak je manželka/manžel zárobkovo činná/-ý, člen nemá nárok na prídavok na hlavu domácnosti. 3. "Nezaopatrené dieťa" znamená legitímne, nemanželské alebo adoptované dieťa člena/-ky Komisie alebo Súdneho dvora, alebo jeho manželky/-a, ktoré je v súčasnosti vyživované členom/-kou Komisie alebo Súdneho dvora. Príspevok sa poskytuje na: - dieťa vo veku do osemnásť rokov, - dieťa vo veku od osemnásť do dvadsaťpäť rokov, ktoré navštevuje denné štúdium alebo odborný výcvik. Platba príspevku na dieťa, ktoré je vážne choré alebo mu invalidita bráni zarábať si na živobytie, bude pokračovať počas celého obdobia tohto ochorenia alebo invalidity, bez ohľadu na vek. 4. Na každé nezaopatrené dieťa v zmysle odseku 3, ktoré riadne navštevuje dennú vzdelávaciu inštitúciu, má člen Komisie alebo Súdneho dvora okrem toho nárok na príspevok na vzdelávanie vo výške skutočných ním vynaložených nákladov na vzdelávanie maximálne do výšky 1000 BEF mesačne. Nárok na tento príspevok vznikne v prvý deň mesiaca, v ktorom dieťa začne navštevovať základnú školu, a zanikne na konci mesiaca, v ktorom dieťa dovŕši vek dvadsaťpäť rokov. Článok 4 1. Členovia Komisie alebo Súdneho dvora majú nárok na príspevok na bývanie vo výške 15 % ich základného platu. 2. Členom Komisie je vyplácaný nasledujúci mesačný príspevok na reprezentáciu: Predseda | 22100 BEF | Podpredseda | 14200 BEF | Ostatní členovia | 9475 BEF | 3. Členom Súdneho dvora je vyplácaný nasledujúci mesačný príspevok na reprezentáciu: Predseda | 22100 BEF | Sudca alebo generálny advokát | 9475 BEF | Tajomník | 8650 BEF | Predsedajúci sudcovia komôr Súdneho dvora okrem toho dostávajú počas svojho funkčného obdobia zvláštny služobný príspevok 12625 BEF mesačne. Článok 5 Na začiatku a po uplynutí funkčného obdobia má člen Komisie alebo Súdneho dvora nárok na: a) príspevok na usídlenie vo výške dvoch mesačných základných platov po začatí jeho činnosti a príspevok na presídlenie vo výške jedného mesačného základného platu pri uplynutí funkčného obdobia; b) náhradu nákladov na sťahovanie osobného hnuteľného majetku a zariadenia vrátane poistenia proti bežným rizikám (krádež, vlámanie, požiar). Ak je jeho funkčné obdobie obnovené, nemá nárok na žiadne príspevky stanovené v tomto článku. Taktiež na ne nemá nárok, ak je menovaným členom inej inštitúcie spoločenstiev, ak má takáto inštitúcia svoje prechodné sídlo v meste, kde predtým musel bývať z dôvodu svojho úradu, a ak v čase nového menovania ešte neuskutočnil presídlenie. Článok 6 Člen Komisie alebo Súdneho dvora, ktorý je pri výkone svojich povinností nútený odcestovať z prechodného sídla svojej inštitúcie, má nárok na: a) náhradu cestovných výdavkov; b) náhradu hotelových výdavkov (len izba, služby a dane); c) príspevok na diétu vo výške 750 BEF na každý úplný deň neprítomnosti; pre cesty mimo Európy sa príspevok zvýši na 1250 BEF. Článok 7 1. Počas troch rokov od prvého dňa mesiaca, ktorý nasleduje po mesiaci, v ktorom mu uplynie funkčné obdobie, bývalý člen Komisie alebo Súdneho dvora dostáva mesačne prechodný prídavok vo výške 40 % základného platu, ktorý dostával, keď mu uplynulo funkčné obdobie, ak slúžil menej ako dva roky, 45 % takéhoto základného platu, ak slúžil viac ako dva roky, avšak menej ako tri roky, a 50 % v ostatných prípadoch. 2. Nárok na tento príspevok zanikne, ak bývalý člen Komisie alebo Súdneho dvora je opätovne vymenovaný do úradu v jednej z inštitúcií spoločenstiev alebo po jeho úmrtí. V prípade opätovného vymenovania je príspevok vyplácaný až do dátumu začatia jeho činnosti; v prípade úmrtia je platba za mesiac, v ktorom došlo k úmrtiu, posledná. 3. Ak počas trojročného obdobia príslušná osoba začne inú, novú zárobkovú činnosť, suma o ktorú jeho hrubá mesačná odmena (t. j.. pred daňovými zrážkami) spolu s prídavkom stanoveným v odseku 1 presahuje odmenu pred daňovými zrážkami, ktorú dostával ako člen Komisie alebo Súdneho dvora podľa článkov 2, 3 a 4 ods. 1, sa odpočíta od príspevku. Pri výpočte sumy odmeny, ktorú dostáva za novú činnosť, sú zahrnuté všetky formy odmeňovania, okrem odmien, ktoré predstavujú náhradu výdavkov. 4. V deň, kedy mu uplynie funkčné obdobie, 1. januára každého nasledujúceho roka a v prípade akýchkoľvek zmien, pokiaľ ide o jeho finančnú situáciu, člen Komisie alebo Súdneho dvora prizná predsedovi inštitúcie, v ktorej bol predtým zamestnaný, všetky formy odmeňovania, ktoré dostáva za svoje služby, okrem odmien, ktoré predstavujú náhradu výdavkov. Dodatočné odmeny, ktoré bývalý člen legitímne dostal počas výkonu svojej funkcie člena Komisie alebo Súdneho dvora nie sú odpočítateľné od prechodného príspevku. Takéto priznanie musí byť urobené v dobrej viere a je považované za dôverné. Informácie v ňom obsiahnuté nesmú byť použité inak, než na účely tohto nariadenia a nesmú byť oznámené tretím osobám. Článok 8 1. Po uplynutí funkčného obdobia majú členovia Komisie alebo Súdneho dvora nárok na doživotný dôchodok splatný od dátumu, kedy dosiahli vek šesťdesiatpäť rokov. 2. Avšak môžu požiadať o poberanie takéhoto dôchodku od veku šesťdesiat rokov. V takom prípade sa na dôchodky uplatní nasledujúci koeficient: Vek | Koeficient | 60 rokov | 0,64271 | 61 rokov | 0,69762 | 62 rokov | 0,75985 | 63 rokov | 0,82157 | 64 rokov | 0,90554 | Článok 9 Výška dôchodku je 4,5 % naposledy poberaného základného platu za každý celý rok v úrade a jedna dvanástina tejto sumy za každý dokončený mesiac. Maximálny dôchodok je 50 % naposledy poberaného základného platu. Článok 10 Člen Komisie alebo Súdneho dvora v invalidite, ktorá sa považuje za úplnú a ktorá mu bráni vo vykonávaní jeho povinností, ktorý z tohto dôvodu odstúpi alebo je nútený odstúpiť, má od dátumu odstúpenia alebo núteného odstúpenia nárok na nasledujúce dávky: a) ak je invalidita uznaná za trvalú, má nárok na doživotný dôchodok vypočítaný v súlade s ustanoveniami článku 9, ktorý je najmenej 25 % naposledy poberaného základného platu. Na maximálny dôchodok má nárok, ak je pracovná neschopnosť výsledkom invalidity, ktorú utrpel, alebo choroby, na ktorú sa nakazil pri výkone svojich povinností; b) ak je invalidita dočasná, má do zotavenia nárok na dôchodok vo výške 50 % naposledy poberaného základného platu, ak si invaliditu alebo nemoc privodil pri výkone svojich povinností a 25 % v ostatných prípadoch. Ak príjemca takéhoto invalidného dôchodku dosiahne vek šesťdesiatpäť rokov alebo ak je invalidný dôchodok poberaný sedem rokov, nahradí sa doživotným dôchodkom vypočítaným v súlade s článkom 9. Článok 11 Člen Komisie alebo Súdneho dvora má nárok na dávky sociálneho zabezpečenia stanovené v služobnom poriadku pre úradníkov Európskych spoločenstiev, ktorý zahŕňa ochorenie, choroby z povolania, pracovný úraz a dávky pri narodení a úmrtí. Článok 12 Ak je tretia strana zodpovedná za invaliditu alebo úmrtie člena, práva tohto člena alebo osôb, ktoré sú za neho oprávnené začať súdne konanie proti tretej strane, pripadnú spoločenstvu v rozsahu, v akom sú jeho záväzky v rámci tohto dôchodkového poistenia. Článok 13 Prechodný príspevok stanovený v článku 7, dôchodok stanovený v článku 8 a dôchodky stanovené v článku 10 nemôže tá istá osoba poberať súčasne. Ak má člen Komisie alebo Súdneho dvora nárok na dávku podľa viac ako jedného z týchto ustanovení, uplatní sa len to ustanovenie, ktoré je pre osobu uplatňujúcu nárok najvýhodnejšie. Článok 14 Ak člen Komisie alebo Súdneho dvora zomrie počas svojho funkčného obdobia, pozostalá manželka/manžel alebo nezaopatrené deti majú do konca tretieho mesiaca, ktorý nasleduje po mesiaci, v ktorom došlo k úmrtiu, nárok na odmenu, na ktorú by mal nárok člen Komisie alebo Súdneho dvora podľa článkov 2, 3 a 4 ods. 1. Článok 15 1. Vdova a nezaopatrené deti člena alebo bývalého člena Komisie alebo Súdneho dvora, u ktorého v čase jeho úmrtia vznikol nárok na dôchodok, majú nárok na vdovský a sirotský dôchodok. Tento dôchodok je rovný percentu dôchodku, ktorý nabehol členovi alebo bývalému členovi Komisie alebo Súdneho dvora podľa článku 9 v čase úmrtia, menovite: Pre vdovu | 50 % | Pre každé dieťa, ak je matka ešte nažive | 10 % | Pre každé dieťa, ak matka i otec umreli | 20 % | Avšak ak k úmrtiu člena Komisie alebo Súdneho dvora dôjde počas jeho funkčného obdobia, vdovský a sirotský dôchodok sa vypočíta na základe dôchodku vo výške 50 % základného platu, ktorý dostával v čase úmrtia. Ak člen Komisie alebo Súdneho dvora, ku ktorého úmrtiu dôjde počas jeho funkčného obdobia, dosiahol maximálny dôchodok stanovený v článku 9, vdovský dôchodok sa rovná 30 % základného platu, ktorý dostával v čase úmrtia. 2. Celková čiastka týchto vdovských a sirotských dôchodkov nepresiahne sumu dôchodku člena alebo bývalého člena Komisie alebo Súdneho dvora, na základe ktorého sú vypočítané. Maximálne celkové splatné vdovské a sirotské dôchodky sa rozdelia podľa potreby medzi príjemcov v súlade s horeuvedenými percentami. 3. Vdovské a sirotské dôchodky sú poskytované od prvého dňa kalendárneho mesiaca po dátume úmrtia; avšak ak sa uplatnia ustanovenia článku 14, spôsobilosť vznikne až v prvý deň štvrtého mesiaca, ktorý nasleduje po mesiaci, v ktorom došlo k úmrtiu. 4. Nárok na vdovský a sirotský dôchodok zanikne na konci kalendárneho mesiaca, v ktorom oprávnená osoba zomrie. Okrem toho nárok na sirotský dôchodok zanikne na konci mesiaca, v ktorom dieťa dovŕši vek dvadsaťjeden rokov. Avšak nárok bude predĺžený, kým dieťa navštevuje odborný výcvik, avšak nie po skončení mesiaca, v ktorom dosiahne vek dvadsaťpäť rokov. Dôchodok je naďalej splatný sirote, ktorej ochorenie alebo invalidita bráni zarábať si na živobytie. 5. Ak sa bývalý člen Komisie alebo Súdneho dvora ožení a dátumom sobáša mu vznikne nárok na dôchodok podľa tohto nariadenia, manželka a akékoľvek deti z tohto manželstva nemajú nárok na vdovský a sirotský dôchodok, okrem prípadu, ak sobáš predchádza úmrtie bývalého člena Komisie alebo Súdneho dvora o päť rokov a viac. 6. Nárok vdovy na vdovský dôchodok zanikne, ak sa znova vydá. Potom má nárok na bezprostredné vyplatenie paušálnej čiastky vo výške dvojnásobku ročnej sumy vdovského dôchodku. Článok 16 Člen Komisie alebo Súdneho dvora, ktorý je zbavený svojich povinností z dôvodu vážneho porušenia úradných povinností, je zbavený akéhokoľvek práva na prechodný príspevok a starobný dôchodok; avšak toto sa netýka osôb, ktoré majú nárok za neho. Článok 17 Ak by Rada rozhodla o zvýšení základného platu, súčasne rozhodne o primeranom zvýšení sadzieb existujúcich dôchodkov. Článok 18 Výplata dávok stanovených v tomto dôchodkovom poistení je zapísaná do rozpočtu spoločenstiev. Členské štáty spoločne garantujú vyplatenie týchto dávok v súlade s tarifou pre financovanie takýchto výdavkov. Článok 19 1. Čiastky splatné podľa článkov 2, 3, 4, 5, 11 a 14 sú vyplatené v mene krajiny, kde má inštitúcia svoje prechodné sídlo. 2. Príjemcovia si môžu zvoliť vyplatenie čiastok splatných podľa článkov 2, 3, 4, 5, 11 a 14 buď v mene krajiny, ktorej sú štátnymi príslušníkmi, alebo krajiny svojho bydliska, alebo krajiny, kde má inštitúcia svoje prechodné sídlo; ich voľba ostáva v platnosti minimálne po dobu dvoch rokov. Ak ani prvá, ani druhá z týchto krajín nie je členom spoločenstva, sú splatné čiastky vyplatené v mene krajiny, kde má inštitúcia, ktorá ich zamestnáva, svoje prechodné sídlo. Článok 20 Toto nariadenie sa uplatní na bývalých členov Komisie Európskeho hospodárskeho spoločenstva, Komisie Európskeho spoločenstva pre atómovú energiu, Vysokého úradu alebo Súdneho dvora a na ich rodinných príslušníkov, na ktorých sa v čase nadobudnutia účinnosti tohto nariadenia vzťahujú ustanovenia nariadenia Rady č. 63 (EHS) [3], nariadenia Rady č. 14 (ESAE) [4], rozhodnutia zvláštnej Rady ministrov (ESAE) [5] z 22. mája 1962 alebo nariadenia Rady č. 62 (EHS), 13 (ESAE) [6]. Článok 21 Nariadenie, ktoré stanovuje podmienky a postup uplatňovania dane v prospech spoločenstiev, sa uplatní na členov Komisie a Súdneho dvora. Kým toto nariadenie nadobudne účinnosť, je uplatniteľné nariadenie č. 32 (EHS), 12 (ESAE) [7]. Článok 22 Toto nariadenie sa uplatní od 6. júla 1967. Nariadenie Rady č. 63 (EHS), 14 (ESAE), rozhodnutie zvláštnej Rady ministrov Európskeho spoločenstva uhlia a ocele z 22. mája 1962 a nariadenie Rád č. 62 (EHS), 13 (ESAE) sa týmto zrušujú s výnimkou článku 20. Rozhodnutie zvláštnej Rady ministrov Európskeho spoločenstva uhlia a ocele z 13. a 14. októbra 1958 ostáva v platnosti. Toto nariadenie je záväzné vo svojej celistvosti a jepriamo uplatniteľné vo všetkých členských štátoch. V Bruseli 25. júla 1967 Za Radu predseda Fr. Neef [1] Ú. v. ES 152, 13.7.1967, s. 2. [2] Ú. v. ES 152, 13.7.1967, s. 13. [3] Ú. v. ES 62, 19.7.1962, s. 1724/62. [4] Ú. v. ES 62, 19.7.1962, s. 1730/62. [5] Ú. v. ES 62, 19.7.1962, s. 1734/62. [6] Ú. v. ES 62, 19.7.1962, s. 1713/62. [7] Ú. v. ES 45, 14.6.1962, s. 1461/62. --------------------------------------------------